Impactul bugetar al pomenilor electorale votate de parlamentari în ultimele luni, inclusiv majorările de salarii pentru anumite categorii de bugetari votate luni seara în comisii de către deputați, se ridică la peste 9 miliarde de lei, adică peste 1% din PIB, a spus marți dimineața premierul Dacian Cioloș la Adevărul Live.



„Din perspectivă bugetară, cu tot ce s-a votat în aceste ultime luni, în pregătirea campaniei, din păcate cum ne-a obişnuit Parlamentul, s-au cam adunat peste 9 miliarde de lei, deci peste 1% din PIB. Asta înseamnă ori creşterea deficitului, ori, dacă vrem să ţinem limitele deficitului, să reducem investiţiile. Noi avem alocate 40 de miliarde pentru investiţii, care ar trebui să se ducă la locuri de muncă. Or, asta ar însemna reducerea fondului de investiţii”, a declarat premierul Dacian Cioloș la Adevărul Live.

Șeful Guvernului a declarat că măririle procentuale nu fac decât să crească şi mai mult dezechilibrele între salariaţi, iar Guvernul tocmai acest lucru a încercat să corecteze anul acesta.

„Avem oameni cu aceeaşi vechime, cu aceleşai studiii, dar care sunt plătiţi diferit. Or, cu aceste decizii, o lege a salarizării unitare nu va putea fi bugetată”, a spus Cioloș.

Întrebat dacă bugetul României și-ar putea permite să suporte măririle de salarii votate de parlamentari primul ministru a declarat că acestea vor avea un impact asupra investiţiilor, precum cele în educaţie și sănătate.

„Nu e suficient să mărim salariile în administraţia publică, şi e nevoie de asta, dar am vrut să facem măriri de salarii cu cap, care să rezolve disfuncţionalităţile şi să ducă la o creştere durabilă a veniturilor. Amintiţi-vă de 2010, o mărire foarte consistentă de salarii care nu s-a putut aplica apoi”, a afirmat Cioloș.

Deputații din Comisiile de buget, finanțe și de muncă au adoptat, luni seara, mai multe amendamente la Ordonanța 20/2016 referitoare la salarizarea din sectorul bugetar, care prevăd majorarea salariilor mai multor categorii de personal, potrivit Agerpres. Astfel deputații au votat luni solicitarea Sanitas prin care sporurile personalului tehnic vor fi calculate la nivelul salariului de bază. Pe de altă parte, salariile angajaților Casei Naționale de Asigurări de Sănătate (CNAS) se majorează din decembrie cu 25% față de nivelul acordat pentru luna august 2016, iar lefurile personalului din învățământ cresc cu 15%.

Ministrul Sănătății, Vlad Voiculescu, a reacționat dur, acuzându-i pe parlamentarii români că se ocupă, în prag de alegeri, cu „mituirea" diverselor categorii de electorat „pentru cumpărarea votului oamenilor”.

„Mecanismul este simplu: i-ați văzut mai tăcuți în ultimele săptămâni ... a fost pentru că își negociau locurile pe listele propriilor partide. Acum au trecut la ce știu de asemenea bine: la salarii și sporuri înainte de alegeri pentru cumpărarea votului oamenilor. Nimic altceva decât gălețile care se dădeau nu cu mult timp în urmă. Sigur, cu alt impact bugetar și pentru alt tip de electorat, dar cu aceeași intenție, cu același calcul cinic la bază. Nu îi vezi așa de eficienți decât atunci când își votează propriile pensii și beneficii”, a declarat pentru Republica.ro ministrul Sănătății, Vlad Voiculescu.

Despre „Guvernul Soros”. „Nu am timp de aceste prostii. Prefer să-mi ţin energia pentru a lucra în mod onest”

Pe de altă parte, întrebat de ce crede că adversarii PNL și USR folosesc expresia de Guvern al lui Soros, Cioloș a respins ideea unui controlul al actualului Executiv din afara țării.

„Se încearcă într-o parte a mass media din România să se creeze o anumită conotaţie negativă a unor termeni pentru a critica Guvernul. La fel cum s-a întâmplat şi cu tehnocrat, când au spus tehncorat este egal incompetent. Soros, din câte ştiu, e o persoană care şi-a făcut averea din speculaţii pe bursă, care a finanţat asociaţii nonguvernamentale, printre care şi cele apropiate de PSD, au încercat să se pună acestă etichetă că acest Guvern e controlat din afară. Nu am timp de aceste prostii. Prefer să-mi ţin energia pentru a lucra în mod onest. Nu doar declarăm că vrem schimbare, ci doar facem schimbare”, a explicat Dacian Cioloș.

Despre vizele pentru Canada



Rugat să comenteze declarația președintelui Liviu Dragnea potrivit căreia Guvernul Cioloș nu ar făcut nimic legat de vizele pentru Canada, pentru că a fost o negociere la nivel de UE, șeful Guvernului a explicat că acesta este un succes al României.

„Noi, în vară, când am văzut că Comisia nu se mişcă suficient, am decis să merg la Ottawa şi am preluat direct aceste negocieri. Nu înţeleg de ce domnul Dragnea e supărat pe acest succes, întrucât este chiar şi un membru PSD, domnul Sorin Moisa, care s-a implicat în aceste negocieri. Nu spun că este un succes al Guvernului, este un succes al României”, a declarat Cioloș la Adevărul Live.